Twee dood in Krugersdorp-skieteryFoto: Twitter via @help24JHB. ŉ Man en ŉ vrou is Dinsdagoggend dood in ŉ skietery in Cliffordweg in Chancliff in Krugersdorp. Russel Meiring, woordvoerder van ER24, het gesê hul paramedici het omstreeks 07:50 saam met ander nooddienste op die toneel aangekom. “Ons het die vrou op die sypaadjie aangetref en die man waar hy in ŉ bakkie gelê het,” het Meiring gesê. Die vrou het ŉ skietwond aan haar maag gehad en die man in sy kop. “Daar was niks wat ons vir hulle kon doen nie en hulle is op die toneel dood verklaar,” het Meiring gesê. Die presiese omstandighede rakende die voorval sal deel uitmaak van die polisie se ondersoek.